കാളിശ്വരം, മോസ്കോ റോഡുകള് പുനര്നിര്മിക്കണമെന്ന് തലയാഴം: വൈക്കം തലയാഴം പഞ്ചായത്തിലെ ഉള്പ്രദേശമായ കൂവത്തേക്കുള്ള കാളിശ്വരം, മോസ്കോ റോഡുകള് ബിഎംബിസി നിലവാരത്തില് പുനര്നിര്മിക്കുന്നതിനു പഞ്ചായത്ത് റെസലൂഷന് പാസാക്കി അധികൃതര്ക്ക് കൈമാറണമെന്ന ആവശ്യം ശക്തമായി. പൂര്ണമായി തകര്ന്നു ഗതാഗതം ദുരിതപൂര്ണമായ റോഡുകള് തലയാഴത്തിന്റെ കിഴക്കന് മേഖലയിലെ ജനങ്ങള്ക്കു പുറംലോകവുമായി ബന്ധപ്പെടാനുള്ള ഏക ആശ്രയമാണ്. ചെളിനിറഞ്ഞ കാളിശ്വരം റോഡു കാല്നടപോലും ദുഷ്കരമായ വിധത്തിലാണ് തകര്ന്നത്. അരനൂറ്റാണ്ടിലധികം പഴക്കമുള്ള റോഡിന്റെ ഒരു കിലോമീറ്ററിലധികമാണ് തകര്ന്നത്. പ്രധാന പാടശേഖരങ്ങളിലൊന്നായ വനം സൗത്ത്, പാടശേഖരത്തിലേക്കു കര്ഷകര് വിത്തും വളവും മറ്റുമെത്തിക്കുന്നതിനും ഈ റോഡാണ് ഉപയോഗിക്കുന്നത്. വര്ഷങ്ങളായി തകര്ന്ന് ഗതാഗതത്തിനു പര്യാപ്തമല്ലാതായി തീര്ന്ന റോഡു മഴ കനത്തതോടെ കൂടുതല് അപകടസ്ഥിതിയിലായി. റോഡില് ഇരുചക്രവാഹന യാത്രികര് വീണു പരിക്കേല്ക്കുന്നത് പതിവായിരിക്കുകയാണ്. റോഡ് ഗതാഗതയോഗ്യമാണമെന്നാവശ്യപ്പെട്ട് പ്രദേശവാസികള് പ്രക്ഷോഭത്തിലാണ്. മോസ്കോ റോഡും കാളിശ്വരം റോഡുകൂടി മൂന്നു കിലോമീറ്ററോളം വരും. ഇരു റോഡുകള്ക്കും ആറു മീറ്റര് വീതിയുള്ളതിനാല് കേന്ദ്ര ഫണ്ട് ലഭിക്കാന് സാധ്യതയേറെയാണ്. റോഡുഗതാഗത യോഗ്യമാക്കുന്നതിനു പഞ്ചായത്ത് അധികൃതരും മുന്കൈയെടുക്കുന്നില്ലെന്ന് നാട്ടുകാര് കുറ്റപ്പെടുത്തുന്നു. തലയാഴത്തെ ജനസാന്ദ്രതയേറിയ പ്രദേശത്തെ പ്രധാന്യമുള്ള കാളിശ്വരം, മോസ്കോ റോഡുകള് ബിഎംബിസി നിലവാരത്തില് പുനര്നിര്മിക്കുന്നതിനു പഞ്ചായത്ത് തീരുമാനമെടുത്ത് അധികൃതര്ക്ക് കൈമാറുന്നതിനു നടപടിസ്വീകരിക്കണമെന്ന് കേരള കോണ്ഗ്രസ് എം തലയാഴം മണ്ഡലം കമ്മിറ്റി ആവശ്യപ്പെട്ടു.മണ്ഡലം പ്രസിഡന്റ് എന്. സോമന്റ അധ്യക്ഷതയില് നടന്ന യോഗം യൂത്ത്ഫ്രണ്ട് എം സംസ്ഥാന വൈസ് പ്രസിഡന്റ് ബിജു പറപ്പള്ളി ഉദ്ഘാടനം ചെയ്തുതു. ജോസ് കാട്ടിപറന്പില്, ഷാജിചില്ലയ്ക്കല്, ജോമോന് കൈതക്കാട്ട് തുടങ്ങിയവര് പ്രസംഗിച്ചു.